## Obavijest o zaprimanju, 14. prosinca 2011. godine, zahtjeva za izdavanje pojedinačne dozvole za uporabu radiofrekvencijskog spektra 3410-3600 MHZ, za koji je tablicom namjene radiofrekvencijskog spektra utvrđena dodjela postupkom javnog natječaja

### NN 154/2011 (29.12.2011.), Obavijest o zaprimanju, 14. prosinca 2011. godine, zahtjeva za izdavanje pojedinačne dozvole za uporabu radiofrekvencijskog spektra 3410-3600 MHZ, za koji je tablicom namjene radiofrekvencijskog spektra utvrđena dodjela postupkom javnog natječaja

HRVATSKA AGENCIJA ZA POŠTU I ELEKTRONIČKE KOMUNIKACIJE

3245

Hrvatska agencija za poštu i elektroničke komunikacije na temelju članka 89. Zakona o elektroničkim komunikacijama (»Narodne novine« broj 73/08 i 90/11) i članka 19. Pravilnika o uvjetima dodjele i uporabe radiofrekvencijskog spektra (»Narodne novine« broj 136/08, 70/10 i 39/11) objavljuje

OBAVIJEST

O ZAPRIMANJU, 14. PROSINCA 2011. GODINE, ZAHTJEVA ZA IZDAVANJE POJEDINAČNE DOZVOLE ZA UPORABU RADIOFREKVENCIJSKOG SPEKTRA 3410-3600 MHZ, ZA KOJI JE TABLICOM NAMJENE RADIOFREKVENCIJSKOG SPEKTRA UTVRĐENA DODJELA POSTUPKOM JAVNOG NATJEČAJA

I.
JAVNI POZIV NA PODNOŠENJE NOVIH ZAHTJEVA ZA ISTI RADIOFREKVENCIJSKI SPEKTAR

1. Zahtjev za izdavanje pojedinačne dozvole za uporabu radiofrekvencijskog spektra za koji je Pravilnikom o namjeni radiofrekvencijskog spektra (»Narodne novine« broj 136/08, 17/10, 118/10 i 119/10) propisana dodjela postupkom javnog natječaja, prema članku 18. Pravilnika o uvjetima dodjele i uporabe radiofrekvencijskog spektra (dalje: Pravilnik) mora sadržavati:

1. puni naziv i sjedište pravne ili fizičke osobe koja podnosi zahtjev,

2. odgovornu osobu podnositelja zahtjeva,

3. izvadak iz odgovarajućeg registra pravne ili fizičke osobe,

4. vrstu i opis određene elektroničke komunikacijske mreže i/ili usluge,

5. područje obavljanja određene elektroničke komunikacijske usluge,

6. potreban radiofrekvencijski spektar,

7. dokaze o bonitetu i solventnosti podnositelja zahtjeva.

2. Rok za podnošenje novih zahtjeva je 45 dana od dana objave obavijesti/javnog poziva u »Narodnim novinama«.

3. Tehničke značajke koje određuju elektroničku komunikacijsku mrežu i/ili uslugu te uvjeti dodjele i uporabe prema članku 20. Pravilnika:

1. najmanji i najveći dio radiofrekvencijskog spektra koji se može dodijeliti jednom podnositelju: 2×14 MHz,

2. rok valjanosti dozvole: 8 godina,

3. način i uvjeti prijenosa dozvole na drugu osobu: u skladu sa člankom 8. Pravilnika,

4. obveza obavljanja djelatnosti elektroničkih komunikacijskih mreža i usluga pokrivanjem određenog zemljopisnog područja i/ili određenog postotka stanovništva na području obuhvaćenom tom dozvolom unutar određenog razdoblja: sukladno planu izgradnje kojim podnositelj zahtjeva dokazuje ispunjavanje mjerila odabira,

5. obveza prijave postavljanja radijske postaje: potrebna je prijava svake osnovne postaje sustava.

4. Ako u roku od 45 dana od dana objave obavijesti/javnog poziva HAKOM zaprimi jedan ili više zahtjeva iz točke 1., kojima nije moguće udovoljiti s obzirom na raspoloživost tog radiofrekvencijskog pojasa, donijet će odluku o raspisivanju javnog natječaja za izdavanje dozvole za uporabu radiofrekvencijskog spektra u roku od 30 dana od dana isteka roka za podnošenje zahtjeva, u skladu sa člankom 23. Pravilnika.

5. U slučaju zaprimanja zahtjeva iz točke 1., kojima se može udovoljiti s obzirom na raspoloživost tog radiofrekvencijskog pojasa, HAKOM može donijeti odluku o provođenju skraćenog postupka izdavanja pojedinačne dozvole u skladu sa člankom 22. Pravilnika u roku od 30 dana od isteka roka za podnošenje zahtjeva.

6. Za uporabu radiofrekvencijskog spektra plaća se naknada, koja uključuje naknadu propisanu Pravilnikom o plaćanju naknada za pravo uporabe adresa, brojeva i radiofrekvencijskog spektra i naknadu propisanu Pravilnikom o plaćanju naknada za obavljanje poslova Hrvatske agencije za poštu i elektroničke komunikacije.

7. Dozvola za uporabu radiofrekvencijskog spektra može se izdati pravnoj ili fizičkoj osobi koja pruži uvjerljive dokaze o ispunjavanju odgovarajućih mjerila, sukladno članku 17. stavku 1. Pravilnika:

1. za tehničke i tehnološke uvjete – elaborat o ispunjavanju tehničkih i tehnoloških uvjeta za obavljanje određene djelatnosti elektroničke komunikacijske mreže i/ili usluge, u skladu s posebnim propisima, a na temelju ZEK-a i natječajne dokumentacije,

2. za financijske uvjete – vjerodostojni dokumenti o bonitetu i solventnosti,

3. za prostorne uvjete – vjerodostojni dokaz o mogućem raspolaganju odgovarajućim poslovnim prostorom potrebnim za obavljanje određene djelatnosti elektroničke komunikacijske mreže i/ili usluge, uključujući i moguće raspolaganje na temelju ugovora o najmu,

4. za kadrovske uvjete – vjerodostojni dokaz o potrebnom broju radnika s odgovarajućom stručnom spremom, ili ovjerenu izjavu o ispunjavanju tog uvjeta u za to određenom roku.

8. Pravna ili fizička osoba koja podnosi zahtjev ili sudjeluje u postupku javnog natječaja ispunjavanje mjerila iz članka 17. stavka 1. Pravilnika dokazuje na temelju priloženih dokumenata iz članka 27. Pravilnika.

9. Dokazi se prilažu u izvorniku ili ovjerenom presliku. Dokaz o urednom ispunjenju dospjelih poreznih obveza i o plaćenim doprinosima za mirovinsko i zdravstveno osiguranje ne smiju biti stariji od 30 dana, a ostali dokazi ne smiju biti stariji od šest mjeseci od dana objavljivanja obavijesti/javnog poziva.

Klasa: UP/I-344-05/11-03/02
Urbroj: 376-13/GŠ-11-2 (IS)
Zagreb, 21. prosinca 2011.

Predsjednik Vijeća
Miljenko Krvišek, dipl. ing. el., v. r.

Ostalo, NN 154/2011-3245